Franjevački samostan
sv. Frane u Zadru
Trg sv. Frane 1 23 000 ZADAR Tel. 023/ 250-468 Fax: 023/ 254-349
WEB STRANICA: www.svetifrane.org
Osoblje samostana: fra Josip Sopta, provincijal,
fra Drago Ljevar, gvardijan 098 337 001 ili e-mail: drago.ljevar@si.t-com.hr
fra Diego Deklić tajnik provincije, vikar tel. 254-348
i fra Tomislav Ćurić knjižničar
Zadar, 18. prosinca 2011.

44(99)2011.

Evanđelje ILk 1,26-38 Čitanje svetog Evanđelja po Luki
U ono vrijeme: Posla Bog anđela Gabriela u galilejski grad imenom Nazaret k djevici zaručenoj s mužem koji se zvao Josip iz doma Davidova; a djevica se zvala Marija. Anđeo uđe k njoj i reče: »Zdravo, milosti puna! Gospodin s tobom!« Na tu se riječ ona smete i stade razmišljati kakav bi to bio pozdrav. No anđeo joj reče: »Ne boj se, Marijo! Ta našla si milost u Boga. Evo, začet ćeš i roditi sina i nadjenut ćeš mu ime Isus. On će biti velik i zvat će se Sin Svevišnjega. Njemu će Gospodin Bog dati prijestolje Davida, oca njegova, i kraljevat će nad domom Jakovljevim uvijeke i njegovu kraljevstvu neće biti kraja.« Nato će Marija anđelu: »Kako će to biti kad ja muža ne poznajem?« Anđeo joj odgovori: »Duh Sveti sići će na te i sila će te Svevišnjega osjeniti. Zato će to čedo i biti sveto, Sin Božji. A evo tvoje rođakinje Elizabete: i ona u starosti svojoj zače sina. I njoj, nerotkinjom prozvanoj, ovo je već šesti mjesec. Ta Bogu ništa nije nemoguće!« Nato Marija reče: »Evo službenice Gospodnje, neka mi bude po tvojoj riječi!« I anđeo otiđe od nje.
Riječ Gospodnja.

.
“Vidjesmo gdje izlazi zvijezda njegova, pa dođosmo pokloniti se Gospodinu!” (Mt 2,2)
“Dobro došao, mali Isuse, u naše velike gradove i u naša stisnuta srca! Tvoj rođendan neka bude čas našega novoga rođenja!»
S ovim mislima želimo svim vjernicima i prijateljima Franjevačkog samostana sv. Frane:
Sretan Božić i uspješnu Novu godinu. Vaša braća i sestre.

DOPUSTIMO GOSPODINU DA U NAMA STVORI
SVOJE PREBIVALIŠTE
Svaki je čovjek opsjednut budućnošću. Nevjerojatno je koliko budućnost prožima sadašnjost. Zapravo budućnost i daje smisao sadašnjosti. Zato se čovjeka i može procijeniti po njegovoj nadi, po njegovom vjerovanju. To su vrijednosti koje su svojim sadržajem vrijednosti budućnosti.
Anđeo Gabrijel bi poslan od Boga...
Kroz lik Marije i anđela izrečena je slika kako Bog svakome čovjeku šalje svoju poruku, nudi svoju dobrotu. Zar svaki čovjek nema božanske poticaje da se otvori Božjem pozivu i Božjoj ponudi? Trebalo bi se sjetiti svoje povijesti i sigurno bi otkrili Božanske poticaje koji su pokucali na našu savjest.
Možda smo i sami zdvajali da sve to nije obmana i nestvarnost. Možda se nismo ozbiljno postavili prema takvim poticajima. Da, sve je to normalno da se čovjek pita i da zdvaja, ali ipak ne bi smjeli olako odbiti i ne promisliti nad tim poticajima.
Marija je bila obična žena, i ništa posebno gledano izvanjski nije bilo na njoj, osim što je imala veliku otvorenost prema svojoj budućnosti i unutar te budućnosti vjerovala je da je Bog koji će nju voditi. To je veliko. Računati s Bogom, u svojem hodu prema budućnosti. Pošten život nalazi milost u Bogu, i Bog nalazi svoje mjesto u poštenoj duši. Za to je potrebno da čovjek bude 'prazan' od svega drugoga, kako reče veliki duhovni učitelj Eckhart.
Ako smo u sebi ispunjeni svim i svačim, često je da u nama nema mjesta za Boga, ali isto tako je očito da ne možemo ni 'čuti' glas Božji. Skromnost (djevica) to upravo označuje, označuje slobodno mjesto za Boga. Skromnost označuje djevičanstvo. Nitko nam ne može dati Boga ako se mi sami ne otvorimo prema Bogu.
Tek se mi preobražavamo kad počnemo vjerovati Bogu. Tada njega slušamo i idemo za njegovim pozivom. Tada vjerujemo njegovom obećanjima. I za ovo nam je primjer Marija. Ona je vjerovala Bogu i u njezinu životu su se događala 'čudesa', događalo se ono što ni ona sama nije shvaćala niti mogla shvatiti.
Iz svoje životne povijesti može se vidjeti koliko je bilo naših ispraznih projekata. Iz toga također možemo vidjeti i Boga u našem planiranju i našem djelovanju. Ne treba se zatvoriti u samoga sebe. To bi bila ograda za Božje djelovanje u nama.
Bog je uvijek 'Bog na putu' k nama, k čovjeku. I to je izrečeno osobom Isusa Krista. S njime i kroz njega Bog dolazi k nama da bude s nama. Na ljudski nas način poziva, na ljudski način nam se približava. Marija ga je prihvatila i postala Bogorodica. Ali to je također način da i svatko od nas postane bogonosac, kako to naglašava istočna duhovnost.
Onaj koji se otvori Božjem zovu 'čut će anđelov poziv' da mu se Bog približava i da mu donosi smisao življenju, da ga ispunjava radošću i veseljem. Bog donosi duševni mir kojega sve svjetske perturbacije ne mogu otuđiti. Prema tome, 'nama je u prilog' ako poslušamo Boga i ako mu postanemo živi hram u kojem će se on slaviti i nas preporađati.
Pred vratima smo blagdana Božića, dobro bi bilo da smo pred vratima i svojeg unutarnjeg Božića. Naš unutarnji Božić ispunjava blagdanski, a blagdanski bez unutarnjega može biti folklor i prolazi s danom blagdana.
Bogu ništa nije nemoguće (to svjedoče ljudi svojim životima), pa mu nije nemoguće ni da nas učini sretnima i da nas preporodi u sjaju svoje dobrote.
Marjan Jurčević

4. nedjelja došašća godine B (Lk 1,26-38)
Popričesna meditacija
“Kako će to biti?” “Sila će te Svevišnjega osjeniti...” Još dok su Izraelci bili pustinjski putnici, usred tabora bio je Šator sastanka. Pri Božjim pohodima i susretima s Mojsijem, nad njega se spuštao oblak. Šator, prekriven oblakom, tako je bio osijenjen. Kršćanska će tradicija potom Mariju nazvati Škrinjom zavjetnom.
Božić je blizu. Marijine riječi priprave bile su: “Neka mi bude po Riječi Tvojoj!” I mi se pripravljamo. Mnogo se toga nabavlja, kupuje, sređuje. Najbolja priprava ipak bi bila: srce skrušeno, predano volji Božjoj, srce koje Gospodinu spremno kaže: “Evo me! Računaj sa mnom!”
Za svoje djelo spasenja Ti trebaš suradnju čovjeka. U povijesti spasenja sveti su Ti ljudi često davali svoje sposobnosti da čine ono što si od njih tražio. Mnogo je divnih primjera ljudi koji su Ti rekli i ostvarili svoj: “Evo me!”
Gospodine! Hvala Ti za svaki trenutak koji mi govori da još uvijek računaš sa mnom, da imaš planove sa mnom i da sam Ti važan. Želim biti suradnik Tvoje milosti. Daj mi snage da i ja kažem: “Evo me!” Priredio: Dario Miletić

ADVENTSKA AKCIJA ZA UDBINU
donijeti samo hranu i kućne potrepštine kao i do sada do 20. prosinca u 12. sati. FSR i Organizatori su najavili da ne treba nositi robu.

Zahvalnica fra Ilije Barišić, misionara
Vama kao ekonomu fra Vladi, Majci Provinciji, svoj subraći i dobročiniteljima, u ime Misije Sv. Josipa Kimbulu, iskreno i bratsko priznanje, odanost i ZAHVALNOST.
Svečani Blagoslov novih župnih prostorija, jedna vjeronaučna dvorana posvećena je u čast Sv. Jeronima, u znak zahvalnosti i priznanja Provinciji Sv. Jeronima u Dalmaciji, obavio je naš Biskup Sikuli Paluku Melchisédech, u nedjelju 16.10. 2011. u Koncelebraciji 10 svećenika i jedan Đakon je vršio svoju službu.
Kažu da je i naroda bilo oko 10 tisuća.
U dvorani „Agapè“ uzvanika je bilo stotinjak. U drugim dvoranama su bili radnici sa njihovim obiteljima. A svi vjernici su se organizirali u tri sela gdje su svi mogli ponešto, ako ne pojesti, makar popiti domaćeg piva od banana.
Kiše nije bilo, pa je sva svečanost protekla u najljepšoj harmoniji i redu. Policije i vojske nije bilo vidjeti, što je sve oduševilo.
Provincija Sv. Jeronima u Dalmaciji i Mala Braća u Dubrovniku, spominjani su bezbroj puta.
Bilo je i suza radosnica i zahvalnica.
Ostalo će Gospodin uzvratiti Vama i svim dobročiniteljima.
Bratski pozdravlja, odani i zahvalni Fra Ilija Barišić, ofm misionar
Kimbulu, 19.10.2011.

SATNICA * OBAVIJESTI * SATNICA * OBAVIJESTI * SATNICA
Sveta ispovijed ovog tjedna od 8 do 12 i od 15 do 19 sati
Na Božić nema ispovijedi

Nedjelja 18. XII. IV. DOŠAŠĆA GODINA B
Ponedjeljak: 19. XII. Urban, Tea. Predstavljanje knjige fra Andrije Bilokapić “KAO OTAC U SINU I DUHU” poslije Mise u 19,30 h
Utorak 20. XII. Teofil, Bogoljub — molitva sv. Anti . Svakog utorka u našoj crkvi je molitva naših svećenika i vjernika: KRUNICOM ZA PRAVDU u 18,30 sati. Kateheze za mlade u 20 sati.
Srijeda 21. XII. Petar Kanizije
Četvrtak 22. XII. Honorat, Časlav
Petak 23. XII. Ivan Kent. Viktorija
Subota 24. XII. BADNJAK, Adam i Eva: PONOĆKA U 24 sata
Nedjelja 25. XII. BOŽIĆ - Mise u 8,30 u 10 i 19 sati
Ponedjeljak 26. XII. Stipandan: Mise u 8,30 u 10 i 19 sati
NEDJELJNE SU MISE u 8,30 u 10 i u 19 sati
Svaki dan je misa u 7 i u 19 sati.
Služba časova (časoslov): svagdanom u sv. Misi,
nedjeljom i svetkovinama Večernja u 18,30 sati.
Prve nedjelje u mjesecu sastanak s FSR-om sat vremena prije večernje mise.
Euharistijsko klanjanje: u petak poslije Mise .
KRUNUCA svaki dan u 18,30 sati

U ponedjeljak, 19. prosinca 2011. godine HKD Napredak – Zadar i Franjevački samostan sv. Frane u Zadru priređuju predstavljanje knjige
fra Andrije Bilokapića Kao Otac i Sin u Duhu (Sarajevo – Zadar, 2011.).
O knjizi će govoriti predstavnik nakladnika HKD Napredak, predstavljači fra Ante Badurina i prof. dr. sc. Zvjezdana Rados te autor. Izvedbom prigodnih pjesama, program će pratiti klapa «Kadena» i zbor mladih Svetoga Frane.
Predstavljanje započinje nakon večernje Svete Mise, u 19.30 sati.

Posebno preporučamo pogledajte nedjeljna i blagdanska čitanja u PPT i PPS prezentacijama.
www.svetifrane.org (stranica našeg samostana sv. Frane u Zadru)
www.mali-brat.com (stranica naših mladih sv. Frane Zadar)
www.ofm-sv-jeronim.hr (stranica naše Provincije sv. Jeronima Zadar)
www.svetinikola.hr (stranica župe sv. Nikole Tavelića u Rijeci)